Wednesday, April 30, 2014
FREE-PATENT TI DAGDAGA, MAITULTULOY
Cabugao, Ilocos Sur –Agtultuloy a maas-asikaso dagiti Free Patent Application (Residential) kadagiti agindeg iti Barangay a masakupan ti ili a Cabugao, Ilocos Sur kasta met iti Poblasion a kalikagumanna ti matituluan iti kabukbukodanda a daga.
Iti pannaki-amad ti Web In-Action iti Mayo 2, 2014, impakaammo ni Municipal Assessor Lilia S. Flores a naiwayat pay ti Cabugao Cadastral Survey Project tapno lehitimo a makapatitulo dagiti lot owners a masakupan ti Munisipalidad ti Cabugao babaen iti libre a serbisio ken panagkammayet a programa ti DENR Regional Office 1-Land Management Service (LMS) ken iti LGU-Cabugao nga idauluan ni Mayor Edgardo “Ediboy” S. Cobangbang, Jr.
Sakbayna, naaramid ti Pre-Titling Info-Drive ti DENR ken ti Municipal Assessor’s Office kadagiti barangay babaen iti pannakitinnulong dagiti Kapitanes ti Barangay kadagiti maseknan a kalugaranda.
Gapu itoy a programa, naiyawat kadagiti agtagikua iti napatituluan a daga babaen iti “Handog Titulo Program” babaen iti naangay a Ceremonial Awarding iti 107 a maited a Titulo iti karabiyan ti Abril 23, 2014 a rugi ti panagpiesta ti ili babaen iti panangyawat da Mayor Ediboy ken ni Governor Ryan Luis V. Singson a binayabay dagiti Opisiales ti DENR ken LGU iti imatang dagiti nagatendar nga umili iti Cabugao Central Park (CCP), Brgy. Bonifacio, Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 4:44 PM 0 comments
AGTULTULOY TI TRABAHO TI SPES
Cabugao, Ilocos Sur – Agtultuloy ti panagtrabaho dagiti SPES (Special Program for the Employment of Students) a nagbuligan nga ipatpatungpal ti Department of Labor and Employment (DOLE)-Vigan City ken ti LGU-Cabugao nga idauluan ni Mayor Edgardo “Ediboy” S. Cobangbang, Jr. ita a Tawen 2014.
Maibatay iti rekord ti Human Resource Management Office (HRMO) ti LGU-Cabugao, umabot ti 50 nga estudiante ti agtartarabaho kadagiti Opisina ti nadumaduma a Departamento ti LGU a nakaidesignaranda. Tallo a Batch ti naituyang a panagtrabaho dagitoy a naawat nga estudiante a naggapu iti nadumaduma a barangay ti ili a Cabugao.
Iti pannakiuman ti Web In-Action kadagiti SPES Employees iti Abril 30, 2014, imbatad ti kaaduan kadakuada a naibaonda a mapan ag-census kadagiti barbarangayda kadagiti indibidual a nakaturpos ngem awan ti pagsapulanda. Daytoy ket direktiba ti DOLE tapno mairekord ti nagan/datos dagitoy a maseknan iti Philjob Net a ditoy ket matulongan dagiti awan trabahoda a makabirok iti pagsapulanda babaen iti online program ti Ahensia. # (Web In-Action)
Posted by Bayan ng Cabugao, Ilocos Sur at 9:31 AM 0 comments
OFF-SEASON PLAN DAGITI VEGETABLE GROWERS, MAIRUBUAT
Cabugao, Ilocos Sur - Mairugi manen ti panagmula dagiti kameng ti Cabugao Vegetable Growers and Producers Association nga idauluan
ni Mr. Armando Azcueta iti Off-Season Type a klase ti nateng ita a bulbulan tapno agtultuloy nga adda trabaho dagiti padana a vegetable growers/traders ken saan a mapulsot ti pannakapataud ti suplay ti nateng a mangbalanse iti pagkasapulan iti merkado.
Insupusop ni Mrs. Ester P. Aguimbag, AT, High Value Crop Development Program Coordinator a no agkurkurang ti mailako a nateng ket kapilitan a mapan agangkat dagiti traders iti sabali nga ili ket agresulta no kua iti panagngina ti presio a mangparigat kadagiti konsumidores ket kayatda a maantisiparan/maliklikan koma daytoy a problema.
Imbatad ti kaaduan a Vegetable Growers a sinagrapda itay kallabes a panagmumula dagiti padada nga agnatnateng iti napintas a presio a nangruna iti sili ket agyamyamanda iti agtultuloy a suporta ti LGU Cabugao kadagiti gannuatda a mangpapintas ti kasasaadda nga agmulmula ken agnegnegosio iti nateng.
Kabayatanna, naited kadagiti mannalon iti pangrugianda a bukel manipud iti DA-LGU babaen ken ni Mrs. Ester P. Aguimbag, AT, HVCDP Coordinator ken kaduada a nagplano a manggun-od ti kasapulanda pay a dadduma a bukbukel tapno maipamaysada ti agmula itoy a bulbulan.
Kagiddan a tinamingda iti nadakamat a mitingda idi Abril 28, 2014 ket iti panangpatibkerda ti asosasionda a nangruna iti pannakapapintas ti recording kasta met iti Financial a kasasaad ti asosasionda tapno agtultuloy a nasayud iti operasionda a kas maysa nga organisado a pagtuladan a sektor. # (Web In-Action)
Posted by Bayan ng Cabugao, Ilocos Sur at 9:29 AM 0 comments
ELIMINATION TI BASKETBALL TOURNAMENT, MAAR-ARAMID
Cabugao, Ilocos Sur – Iti pannaki-amad ti Web In-Action idi Abril 29, 2014, imbatad dagiti Coaches a maipatpatungpal ti Elimination Round babaen iti Round Roving kadagiti agsasalip a Team manipud kadagiti barangay a nakisalip kadaytoy nga inter-barangay basketball competition.
Buklen ti 6 a Bracket dagiti Team.
Kas iti gagangay, innayon dagiti napagdamagan a naregget dagiti Basketball Cheerers ken Sympathizers, agindeg kadayta a barangay agraman dagiti Opisiales dagiti barangayda a mangtartarabay/mangsursurot kadagiti Players-da nga agensayo ken makidangadang iti basketball iti Cabugao Cultural and Sports Complex a pakaang-angayan dagiti naka-schedule a Games iti minalem.
Kabayatanna, mainayon met a mabuya iti ay-ayam ti kategoria ti Inter-Agency Games kas iti panagsalip dagiti Players iti Mayor’s Team, Vice Mayor’s Team, BFP-Cabugao Team, PNP Cabugao Team ken LGU Team.
Segun iti kaaduan a mapan agbuybuya, imbatadda nga agtultuloy a naurnos ken natalna iti mapaspasamak a salisal gapu iti naipakpakauna a pannakaannurot ti sportsmanship ken disiplina iti tunggal Player para iti daytoy a kangrunaan a summer sports. # (Web Situational Report)
Posted by Bayan ng Cabugao, Ilocos Sur at 9:27 AM 0 comments
Tuesday, April 29, 2014
HERMANA MAYOR TI LGU-CABUGAO ITI TAWEN 2014
Cabugao, Ilocos Sur – Sinabet dagiti kameng ti Pamilia-LGU Cabugao ti imahen ni Patron San Markos Ebanghelista iti sanguanan ti Simbaan Romano Katolika ket inturongda iti sanguanan ti Munisipio (Presidencia) a ditoy ti nakaiplastaran ti Patron ti Ili iti imatang ti kaaduan ken dagiti kameng ti Pamilia-LGU nga idauluan ni Mayor Edgardo “Ediboy” S. Cobangbang, Jr. idi Abril 28, 2014.
Iti panangrugi ti Misa, naibasa ti Mensahe iti Pammasangbay babaen ken ni Mayor Ediboy sakbay a narugian ti Nasantuan a Misa iti panangannong ni Rev. Fr. Felix Costales, Parish Priest ti Cabugao Catholic Church.
Sakbayna, babaen iti Pammilin ti Opisina ti Ama ti Ili idi Abril 7, 2014 ket naipakaammo kadagiti amin a kameng ti Pamilia-LGU a mapusgan ita a Tawen 2014 nga agbalin a “Hermana Mayor” ti LGU-Cabugao ket makipagyan ti Imahen ni San Markos Ebanghelista iti makatawen ditoy Munisipio. Kas panangrespeto iti isasangbay ti Patron ti Ili ket maigunamgunam nga agatendar ti amin nga Empleado ken dadaulo iti Opisina ti LGU-Cabugao a mangsabat iti Imahen ken agatendarda iti Nasantuan a Misa a maaramid iti Munisipio.
Kalpasan ti Misa, naisimpa ti Imahen ti Patron iti naisadia a pagyananna iti Municipal Conference Building ket nairuknoyan ti Kararag (Novena) babaen kadagiti Deboto. Maangay ti panagnobena ken panag-vigil dagiti empleado iti siam nga aldaw.
Kalpasan ti Misa, naangay iti panagtataripnong dagiti Empleado ken agraman dagiti Opisiales ti Ili babaen iti naaramid a salu-salo iti uneg ti Munisipio. # (Web In-Action)
Posted by Bayan ng Cabugao, Ilocos Sur at 9:23 AM 0 comments
SCHOLARSHIP PROGRAM TI LGU, NAIPATUNGPAL
Cabugao, Ilocos Sur – Nageksamen dagiti naawat nga Aplikante para iti “libre a panagadal” a programa ti LGU-Cabugao nga idauluan ni Mayor Edgardo “Ediboy” S. Cobangbang, Jr. ket naaramid idi Abril 28, 2014 iti School Building ti Cabugao North Central School, Brgy. Rizal, Cabugao, Ilocos Sur.
Ti Cabugao Education Scholarship Program ket naaprobaran a Gakat ni SB Member Danilo Q. Gazmen ken indarirag ti Joint Committee on Education and Appropriation ti Sangguniang Bayan ken inaprobaran ni Mayor Ediboy idi Oktubre 14, 2013.
Daytoy a linteg ket maiyimplimentar ket maisagut dagiti makaruar iti eksamen nga agtutubo a naregget ti namnamada a makaileppas ti kurso iti High School ken Kolehio. # (Web In-Action)
Posted by Bayan ng Cabugao, Ilocos Sur at 9:06 AM 0 comments
1st LUMBA TI MOTOR-CABUGAO MOTOCROSS, DUPUDOP TI NAGBUYA
Cabugao, Ilocos Sur – Naangay ti 1st Lumba ti Motor-Cabugao Motocross idiay disso ti Cur-ruoy, Brgy. Daclapan, Cabugao, Ilocos Sur idi Abril 26, 014 a nagpartisiparan dagiti Professional/Novice Riders a nagrehistro babaen iti Invitational nga indauluan da Motocross Professionals Jovie Saulog, Glen Aguilar ken Bebet de la Cruz.
Iti nasao a pasalip ti Motocross ket tinarabay ti LGU-Cabugao ken dadduma pay nga establisimiento a mangsupsuportar kadaytoy a motor racing a kas pangparagsak iti maudi nga aldaw iti pannakaselebrar ti 2014 Cabugao Ragsak Festival iti ili ti Cabugao (Abril 23-26, 2014).
Iti pannakalukat ti pasalip, nag-Courtesy dagiti Motor Riders ken ni Mayor Edgardo “Ediboy” S. Cobangbang, Jr. a maysa kadagiti nagbuya kadaytoy a naiduma a pasalip ti lumba ti motor.
Iti Words of Welcome ni Mayor Ediboy, kinablaawanna dagiti amin a Riders ken dagiti adu a nagbuya a kaaduan nga umili ti Cabugao ken naggapu iti kabangibang nga ili.
Pinagyamanan pay ti Alkalde Munisipal dagiti dadduma nga esponsor ken nangorganisar kadaytoy a pasalip, dagiti Opisiales ti ili ken barangay a nakipagtarabay kasta metten iti nasayud a pannakaurnos ti trapiko, natalna ken kinatalged dagiti nagbuya iti palumba ti motor.
Kalpasan ti Oath of Sportsmanship nga inted ni Mr. Jovie Saulog, naikkan dagiti Riders iti sumagmamano a minutos a nagpraktis sakbay a naaramid ti racing proper.
Kabayatan ti nagmalem a palumba, namantener ti naurnos a Trapiko, ti linak ken talna dagiti nagbuya babaen iti panangiwanwan dagiti Kapolisan ken Barangay Tanod. Nakikaysa pay dagiti Kapitanes ti Barangay ken dagiti Opisiales ti Barangay Daclapan nga idauluan ni Brgy. Captain Charlie R. Somejo.
Nakitinnulong iti pannakaimaton ti palumba da Brgy. Captain Thaddeus U. Soller ken ni Mr. Rommel Naval. # (Web In-Action)
Posted by Bayan ng Cabugao, Ilocos Sur at 8:00 AM 0 comments
FERTILIZER DISTRIBUTION, AGTULTULOY PAY LAENG
Cabugao, Ilocos Sur – Iti pannaki-amad ti Web in-Action iti Cabugao DA-LGU Office idi Abril 28, 2014, nairekord nga agtultuloy pay laeng ti pannakaited dagiti ganaganda Triple 14 (Complete Fertilizer) kadagiti mannalon iti 33 a barangay ti ili babaen kadagiti Opisiales ti Barangay ken Farmer’s Association nga as-asistiran dagiti pannakabagi ti DA-LGU Cabugao nga idauluan ni Municipal Agriculturist Zenaida S. Andrada.
Dagitoy a subsidized inputs ket paset ti programa iti pannakaidur-as ti Agrikultura ti LGU-Cabugao nga idauluan ni Mayor Edgardo “Ediboy” S. Cobangbang, Jr. ken panangtulong kadagiti sapasap a mannalon iti inda manen panagmula iti Wet Season 2014 (Hunio-Nobiembre) ken impaay ti Gobierno Probinsial nga idauluan ni Governor Ryan Luis V. Singson. # (Web In-Action)
Posted by Bayan ng Cabugao, Ilocos Sur at 7:00 AM 0 comments
Monday, April 28, 2014
1 MILION A TSEKE NGA INABAK TI LGU-CABUGAO, NAITED
Cabugao, Ilocos Sur – Naited ti Tseke nga agbalor iti 1 Million Pesos a Premio ti LGU-Cabugao iti panangabakna iti “Search for the CY 2013 Agri-Pinoy Rice Achiever’s Award” kas maysa kadagiti “Outstanding Municipalities and LGU babaen iti National Rice Program iti Department of Agriculture (DA).
Inawat ni Mayor Edgardo “Ediboy” S. Cobangbang, Jr. iti nasao a premio iti Abril 28, 2014 iti Opisinana iti imatang dagiti kaduana nga Opisiales ti LGU-Cabugao kas kada Vice Mayor Deogracias Jose Victorino “DJ” H. Savellano, Municipal Agriculturist Zenaida S. Andrada, SBM Benedict M. Savellano, Committee Chair on Agriculture and Fishery, SBM Danny Q. Gazmen, SBM Vicky S. Serna, SBM Dr. Jemaima S. Tan-Yee, SBM Jayhan Alcid-Tan, SBM Josefina S. Vallejo ken ni Municipal Rice Program Coordinator Nereo S. Daproza.
Nadakamat pay iti nasao a pammadayaw ti LGU-Cabugao a resulta daytoy iti positibo ken adu a naitulongna iti pannakaidur-as ti produksion ti pagay iti Region 1 iti Tawen 2013.
Kabayatanna, ibagian met da Municipal Agriculturist Zenaida S. Andrada ken ni Mr. Nereo S. Daproza, Municipal Rice Program Coordinator, dagiti napadayawan iti Outstanding Agricultural Extension Workers (AEWs) a karaman kadayta a nadakamat a pammadayaw. # (Web In-Action)
Posted by Bayan ng Cabugao, Ilocos Sur at 1:33 PM 0 comments
NARAGSAK TI ADMINISTRATION NIGHT TI PIESTA
Cabugao, Ilocos Sur – Napunno ti ragsak ti Cabugao Central Park Auditorium iti pannakarambak ti Administration Night iti Abril 24, 2014 a nagpartisiparan dagiti Municipal Officials nga idauluan ni Mayor Edgardo “Ediboy” S. Cobangbang, Jr., Pamilia-LGU, Kakapitanes ti Barangay ken Opisiales ti nadumaduma nga Asosasion, umili ti Cabugao ken Balikbayan.
Pinarungbo dagiti makapikapik a samiweng nga impatayab ti Don Podring de Guzman Orchestra ket saan a kinabaelan a pagmawmawen dagiti sonata iti alibtak ken regta dagiti sumasala a nangipakita iti laingda a mangkumpas kadagiti agduduma a piesa a maipatayab iti Banda a nangpadaeg iti salonan.
Agduduma dagiti sonata ket mainaganan dagiti mangidaulo kadagitoy nga Opisial/Grupo wenno Balikbayan a napan nagsala.
Naited ti pammadayaw ken premio dagiti nangabak a Float iti napasamak a Grand Float Parade iti bigat ti Abril 24, 2013.
Mismo a dagiti Municipal Officials nga idauluan da Mayor Ediboy ken ni Vice Mayor DJ ti nangiyawat kadagiti premio dagiti nangabak.
Nakitaripnong met dagiti natatakneng a sangaili a naggapu iti nadumaduma a benneg ti kagimongan ken dadduma pay a bisita a nakidanggay kadagiti Barangay Officials, Balikbayans ken Pamilia-LGU a nakipagrambak iti dayta a rabii. # (Web In-Action)
Posted by Bayan ng Cabugao, Ilocos Sur at 1:29 PM 0 comments
ESPONSOR TI PAMILIA-LGU ITI KAALDAWAN TI PIESTA
Cabugao, Ilocos Sur - Nakimisa dagiti kameng ti Pamilia-LGU nga idauluan ni Mayor Edgardo “Ediboy” S. Cobangbang, Jr. iti kaaldawan ti Piesta ni San Markos Ebanghelista, Patron ti Simbaan Romano Katolika iti ili a Cabugao, Ilocos Sur idi Abril 25, 2014.
Kadua ti LGU-Cabugao dagiti kameng ti Parish Pastoral Council (PPC) a nangesponsor kadaytoy a Naidaklan a Misa.
Ni Most Reverend Marlo M. Peralta, D.D., Archbishop ti Archdiocese of Nueva Segovia, Vigan City iti kadua dagiti Papadi a nangannong iti nasao a Liturgical Celebration.
Naruay met dagiti umili a nagatendar kadaytoy a Naindaklan a Misa kas pangkulminar iti 4 nga aldaw a Panagpiesta ti Ili ti Cabugao (Abril 23-26, 2014). # (Web In-Action)
Posted by Bayan ng Cabugao, Ilocos Sur at 11:30 AM 0 comments
“SALA SA KALSADA”, NARAY-AW DAGITI NAGBUYA
Cabugao, Ilocos Sur –Naruay dagiti nagbuya nga umili iti agsumbangir ti Kalsada Nasional iti panagsala dagiti nagaruat iti agduduma nga ubbing ken agtutubo a nangsala iti kabukbukodanda nga Entry iti pakontes ti LGU-Cabugao: “Sala sa Kalsada” a kas maysa a pangray-aw iti publiko iti maikadua nga aldaw ti Piesta ti ili a Cabugao, Ilocos Sur iti kamalman ti Abril 24, 2014.
Nangrugi ti streetdance iti sango ti Munisipio babaen iti panangiwardas ni SB Secretary Maxfel S. Suboc iti preparasion ken urnos dagiti Streetdancers. Tunggal grupo nga agsala ket tinarabay dagiti mangisursuro a Trainors ken Coaches a mangiwanwan kadakuada. Naregta dagiti napusgan a Marshal (Coordinating ken Parade) iti LGU-Cabugao a nangiturong kadagiti tao nga agbuya ken ti lumasatan dagiti Dancers iti National Highway.
Buklen ti nagsasaruno a nagsala iti kalsada iti linia dagiti Dancers iti Zone 1, 3, 2 ken 4. Immuna met ti Lipit National High School, simmaruno ti Pug-os NHS, Cabugao NHS, Sisim NHS ken Cabugao Institute iti High School Category a nangkumpas iti naibaet a sound mobile.
Immuna ti Mobile Patrol Car ti MPS Cabugao ken nakitinnulong ti kapolisan ken Blue Boys (Public Safety Officer) a timmulong a nangiwanwan ti panaggunay ti streetdancing.
Nagtungpal ti streetdancing iti Cabugao Central Park (CCP), Brgy. Bonifacio, Cabugao, Ilocos Sur ket adu ti tao/umili a nagbuya iti agsumbangir ti kalsada ken iti napasamak a panagpabuyada iti ikub ti CCP. Nagsasaruno a nagpabuya ti uppat a sona ti elementaria sa simmaruno ti 5 a High Schools ti ili ti Cabugao.
Kalpasan ti naaramid a showdown competition, inyalat ti Zone 1 ti Cabugao DepEd District ti Umuna a Premio iti kategoria ti Elementaria ken iti Pug-os National High School iti First Place iti kategoria ti High School. # (Web In-Action)
Posted by Bayan ng Cabugao, Ilocos Sur at 10:39 AM 0 comments
CLEARING KALPASAN TI SEMANA KEN PIESTA, NAARAMID
Cabugao, Ilocos Sur – Iti pannaki-amad ti Web In-Action iti Mayo 2, 2014, impakaammo ni Mr. Edgar S. Balangatan, AT/, MENRO Designate/ Clean and Green Coordinator a naideploy dagiti agob-obra iti babaenda a nagikkat kadagiti Tarpaulin ken dadduma pay a wara a maigapu iti kalepleppas a selebrasion ti Semana Santa ken iti Panagpiesta ti Ili iti Abril 23-26, 2014.
Nupay kasta, insupusop ni Mr. Balangatan a madagdagus ti clearing ken pannakadalus ti agsumbangir a paset ti Kalsada Nasional manipud Brgy. Sagayaden agingga iti Brgy. Pug-os agraman
dagiti Kalsada (Salomague Bound ken Cuancabal to Nagsincaoan Road) kasta met kadagiti lugar-pampubliko iti Poblasion (Parke, Plaza, Processional Route ken NISTC Public Market) tapno agtultuloy a nadalus ken napintas ti buya iti aglawlaw ti ili.
Ti madagdagus nga aksion dagiti maseknan nga LGU Personnel para iti “Clean and Clearing Activities” apaman a malpas dagiti dadakkel nga aktibidad ket paset ti panangipatungpalda iti direktiba ni Mayor Edgardo “Ediboy” S. Cobangbang, Jr. iti agtultuloy a pannakamantener ti kinadalus ti aglawlaw iti Munisipalidad ken sanitasion para iti umili ken bumisita a Balikbayan iti ili ti Cabugao. # (Web Situational Report)
Posted by Bayan ng Cabugao, Ilocos Sur at 10:23 AM 0 comments
Friday, April 25, 2014
GRAND FLOAT PARADE, NAIDUMDUMA
Cabugao, Ilocos Sur - Naaramid ti Grand Float Parade ti 2014 Cabugao Ragsak Festival iti kabigatan ti Abril 24, 2014 (maikadua nga aldaw ti Piesta) a nagpartisiparan dagiti Kameng/Opisiales ti Local Government Unit (LGU)-Cabugao, 33 a barangay agraman dagiti Asosasion iti uneg ti barangay kas iti Senior Citizen, RIC, 4 P’s, BPATS, BNS, BHW’s, Lupong Tagapamayapa, 4-H Club, BPATS, Day Care Worker (DCW), kompania/organisasion iti Sektor Pribado kas iti Nuga Best, SYM Motors, Carylle’s Catering Services, Cabugao DepEd District, Private Hospitals, National Offices kas iti Judiciary, NTA kasta metten iti Muslim Traders, Philippine Taekwondo Cabugao Chapter, CISTODAI, Cabugao Badminton Club ken ti NISTC Stall Holders.
Immuna iti Parada ti Police Mobile Patrol sa iti kameng ti PNP, BFP, Municipal Officials nga idauluan ni Mayor Edgardo “Ediboy” S. Cobangbang, Jr.
Simmarunmo ti Marching Band ti Cabugao South Central School (Lead) sa iti Float ni St. Mark the Evangelist ken sinaruno dagiti kameng ti Simbaan-Katolika.
Nakipaset met dagiti Marching Band iti High Schools ken Elementaria iti nadumaduma a pageskuelan iti ili.
Tallo a barangay ti nangbukel iti 11 Cluster (A to K) ket sinarunoda dagiti agkakangayed a Floats-da. Nangrugi ti Parada_iti NISTC Public Market, Cabugao, Ilocos Sur ket nagpatingga idiay Cabugao Institute Compound, Cabugao, Ilocos Sur.
Kalpasan ti pannakaiparada dagiti Float ket napagaabayda iti uneg ti Cabugao Institute ket naaramid ti pannakagradoda babaen kadagiti nadutokan a Hurado ket maiwaragawag dagiti mangabak iti karabiyan dayta a petsa a daytoy ti Administration Night ti LGU-Cabugao.
Nagpaay nga Emcee ken Parade Coordinator ni SB Secretary Maxfel S. Suboc. # (Web In-Action)
Posted by Bayan ng Cabugao, Ilocos Sur at 9:10 AM 0 comments
Subscribe to: Posts (Atom)
eng_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn